21.12.2022
RO
Jurnalul Oficial al Uniunii Europene
L 327/11
(63)
Pentru a asigura coerența cu Regulamentul (UE) 2021/2115 și pentru a simplifica normele în vederea obținerii autorizării ajutoarelor de stat pentru partea cofinanțată și în vederea finanțării naționale suplimentare a planului strategic PAC, cerința de notificare nu ar trebui să se aplice diferitelor categorii de ajutoare în favoarea IMM-urilor care își desfășoară activitatea în zonele rurale, inclusiv ajutoarelor pentru servicii de bază și infrastructură, ajutoarelor pentru înființarea de întreprinderi, ajutoarelor pentru cooperare, ajutoarelor destinate fermierilor care participă pentru prima dată la sisteme de calitate pentru bumbac și produse alimentare și ajutoarelor vizând acțiuni de informare și măsuri de promovare a produselor alimentare care fac obiectul unui sistem de calitate.
Astfel de măsuri de ajutor ar trebui să fie identice cu intervențiile subiacente din domeniul dezvoltării rurale, iar ajutoarele exceptate ar trebui să se acorde numai în temeiul planului strategic PAC al statului membru în cauză și în conformitate cu acesta.
(64)
Comisia a aplicat articolele 107 și 108 din tratat în cazul ajutoarelor acordate pentru servicii de bază și infrastructură în zonele rurale și pentru cooperare în zonele rurale în numeroase cazuri, în special în cadrul Orientărilor din 2014.
În perioada 2014-2020, Comisia a aprobat 27 de scheme de ajutoare privind serviciile de bază și infrastructură în zonele rurale și 28 de scheme de ajutoare privind cooperarea în zonele rurale.
Din experiența Comisiei, măsurile de ajutor pentru zonele rurale nu au generat o denaturare semnificativă a concurenței pe piața internă, având în vedere existența unor criterii clare de compatibilitate și dat fiind faptul că ajutoarele au contribuit la diversificarea economică și la crearea de noi activități economice.
Prin urmare, este oportun ca ajutoarele acordate în favoarea serviciilor de bază și a infrastructurii în zonele rurale și ajutoarele pentru cooperare în zonele rurale să fie exceptate de la obligația de notificare a ajutoarelor de stat.
(65)
Cu toate acestea, ajutoarele în favoarea serviciilor de bază și a infrastructurii în zonele rurale și ajutoarele pentru cooperare în zonele rurale ar trebui să fie exceptate de la obligația de notificare numai dacă fac parte dintr-un plan strategic PAC care să fie validat de Comisie în cadrul Regulamentului (UE) 2021/2115.
(66)
Ajutoarele de stat acordate IMM-urilor care participă la proiecte de dezvoltare locală plasată sub responsabilitatea comunității („DLRC”), prevăzute la articolul 31 din Regulamentul (UE) 2021/1060 al Parlamentului European și al Consiliului (16) și desemnate ca LEADER în temeiul Regulamentului (UE) 2021/2115, au un impact redus asupra concurenței, în special având în vedere rolul pozitiv pe care îl joacă ajutorul pentru schimbul de cunoștințe, cu precădere pentru comunitățile locale și agricole, precum și natura adesea colectivă a ajutorului și amploarea relativ redusă a acestuia.
Prin natura lor, aceste proiecte sunt integrate, implică mai mulți actori și sunt multisectoriale, ceea ce poate antrena anumite dificultăți în ceea ce privește clasificarea lor în temeiul legislației privind ajutoarele de stat.
Având în vedere caracterul local al proiectelor DLRC, care sunt selectate pe baza unei strategii multianuale de dezvoltare locală stabilite și puse în aplicare printr-un parteneriat public-privat și orientarea acestora către interese comunitare, sociale, de mediu și climatice, prezentul regulament ar trebui să remedieze anumite dificultăți cu care se confruntă proiectele DLRC, pentru a facilita respectarea de către acestea a normelor privind ajutoarele de stat.
Municipalitățile, prin însăși natura lor, nu intră în sfera de aplicare a definiției IMM-urilor (participație publică).
Cu toate acestea, municipalitățile joacă adesea un rol vital în organizarea și realizarea proiectelor DLRC.
În cazul în care un proiect DLRC este realizat în favoarea unuia dintre obiectivele prevăzute la articolul 1 din Regulamentul (UE) 2015/1588, ar trebui, prin urmare, să fie posibilă exceptarea pe categorii și a ajutorului acordat municipalităților în contextul unui astfel de proiect.
(67)
Având în vedere efectul limitat asupra schimburilor comerciale și a concurenței al ajutoarelor cu o valoare redusă acordate IMM-urilor care beneficiază, în mod direct sau indirect, de proiectele DLRC, ar trebui să se prevadă norme simple pentru cazurile în care valoarea totală a ajutorului, pe proiect, nu depășește un anumit plafon.
Aceasta ar trebui să se aplice și municipalităților care beneficiază, în mod direct sau indirect, de proiecte DLRC, care urmăresc unul dintre obiectivele prevăzute la articolul 1 din Regulamentul (UE) 2015/1588.
(68)
În cazul mai multor categorii de ajutoare, cum ar fi ajutoarele pentru cercetare, transfer de cunoștințe și informare, inclusiv prin intermediul datelor și serviciilor spațiale ale UE, servicii de consiliere, servicii de înlocuire în cadrul exploatației, promovare, prevenirea și eradicarea bolilor animalelor și a organismelor dăunătoare plantelor, ajutoarele se acordă beneficiarilor finali în mod indirect, în natură, sub formă de servicii subvenționate.
În astfel de cazuri, ajutorul exceptat ar trebui plătit furnizorului serviciului sau al activității în cauză.
(69)
În conformitate cu articolul 4 alineatul (1) din Regulamentul (UE) 2015/1588, este necesară revizuirea periodică a politicii privind ajutoarele de stat.
Din acest motiv, perioada de aplicare a prezentului regulament ar trebui să fie limitată.
Prin urmare, este necesar să se prevadă dispoziții tranzitorii, inclusiv norme referitoare la o perioadă de adaptare la sfârșitul perioadei de valabilitate a prezentului regulament pentru schemele de ajutoare care bene­ ficiază de exceptare.
Astfel de norme ar trebui să le ofere statelor membre timpul necesar pentru a se adapta la noul regim,
(16) Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize (JO L 231, 30.6.2021, p. 159).